# **Πρόσκληση υποβολής αίτησης για το πρόγραμμα Pre-doctoral Fellowships in Hellenic Studies του Κέντρου Ελληνικών Σπουδών του Πανεπιστημίου Harvard**

Προθεσμία υποβολής αιτήσεων: Κυριακή, 16 Φεβρουαρίου, 2025

Το Κέντρο Ελληνικών Σπουδών προσφέρει έως και τρεις ερευνητικές υποτροφίες ετησίως σε υποψήφιους/ες διδάκτορες Ελληνικών Πανεπιστημίων που διεξάγουν έρευνα σε θέματα που σχετίζονται με τον αρχαίο ελληνικό πολιτισμό και έχουν ολοκληρώσει τουλάχιστον ένα έτος των διδακτορικών τους σπουδών. Αιτήσεις γίνονται δεκτές από υποψήφιους/ες οποιασδήποτε σχολής, ανεξαρτήτως του ευρύτερου ακαδημαΐκού πεδίου ενδιαφέροντος στο οποίο υπάγεται το τμήμα σπουδών τους. Η υποτροφία δεν περιορίζεται μόνο σε υποψήφιους/ες από τμήματα που παραδοσιακά εστιάζουν στις κλασικές σπουδές. Υποψήφιοι/ες από πεδία όπως η ιατρική, η τεχνολογία, η αρχιτεκτονική ή άλλοι τομείς των οποίων η διδακτορική έρευνα εξετάζει πτυχές του αρχαίου κόσμου επίσης ενθαρρύνονται να υποβάλουν αίτηση. Η διάρκεια της κάθε ερευνητικής υποτροφίας θα είναι 12 μήνες (Ιούλιος–Ιούνιος), κατά τη διάρκεια των οποίων οι υπότροφοι θα ολοκληρώσουν ένα εξαμηνιαίο ερευνητικό πρότζεκτ (Ιούλιος–Δεκέμβριος) της δικής τους επιλογής. Καθ’ όλη τη διάρκεια της ερευνητικής υποτροφίας, και ειδικά κατά τη διάρκεια του δεύτερου μισού (Ιανουάριος–Ιούνιος), οι ερευνητές/τριες θα κληθούν να συμμετάσχουν σε διάφορες δραστηριότητες του Κέντρου για να μοιραστούν τα ευρήματά τους και να συνεργαστούν με άλλους/ες ερευνητές/τριες και μέλη της κοινότητας του Κέντρου.

Η ερευνητική υποτροφία περιλαμβάνει πρόσβαση για ένα έτος στις ηλεκτρονικές βάσεις δεδομένων του Πανεπιστημίου Harvard, ένα δεκαήμερο εκπαιδευτικό ταξίδι στις εγκαταστάσεις του Κέντρου στην Ουάσιγκτον, προσκλήσεις για να παρουσιάσουν και να δημοσιεύσουν τα αποτελέσματα της έρευνάς τους και να συμμετάσχουν σε ακαδημαϊκές συναντήσεις, καθώς και οικονομική υποστήριξη 3000€ για τις ανάγκες της έρευνάς τους. Οι ερευνητές/τριες θα έχουν ακαδημαϊκή και συμβουλευτική υποστήριξη κατά τη διάρκεια της υποτροφίας από τα μέλη της ακαδημαϊκής επιτροπής του προγράμματος.

[Μάθετε περισσότερες πληροφορίες για τις Ερευνητικές Υποτροφίες στις Ελληνικές Σπουδές για Υποψ. Διδάκτορες στην αγγλική ιστοσελίδα του προγράμματος.](https://greece.chs.harvard.edu/research-fellowships/hellenic-studies-predoc)